google/wiki40b huggingface dataset:
Longqing-keiseren

Longqing-keiseren (kinesisk: 隆慶, tempelnavn: Muzong; født 4. mars 1537 i Beijing i Kina, død 5. juli 1572) var den tolvte keiser av Kina under Ming-dynastiet, og regjerte mellom 1567 og 1572. Han var født Zhu Zaihou 朱載垕, og var sønn av Jiajing-keiseren.

Bakgrunn

Han var dårlig likt av sin far, som heller ville at hans én måned yngre lillebror skulle arve tronen. Men som den eldste av sønnene ble han likevel keiser, i en alder av 29 år.

Keiser

Ettersom faren hadde utesperret ham fullstendig fra regjeringsapparatet var han heller uerfaren i politikk da han overtok. Han var rolig av type og uten sterke personlige ambisjoner, likte ikke å fatte beslutninger, var stort sett taus under hoffaudienser, holdt sine ministre på avstand, og foretrakk et tilbaketrukket liv i keiserlig luksus. Likevel betød hans regjeringtid et delvis brudd med fortiden.
Hans innsikt i hvordan hans fars langvarige styre hadde ført landet inn i kaotiske tilstander førte til at han reformerte styringsapparatet og sørget for å få talentfulle mandariner inn i de sentrale stillinger. Han benådet urettferdig straffede embedsmenn, og forviste taoistene fra hoffet. Han blåste liv i handelen med Europa, Afrika og omliggede deler av  Asia og styrket samtidig grenseovervåkningen ved å utnevne dyktige generaler for patruljering av grensetraktene til lands og til sjøs. Blant tiltakene var også befestning av havnene i provinsene Zhejiang og Fujian og oppbyggingen av en militær flåtemakt for å få bukt med piratene som hadde herjet der under Jiaqing-keiserens styre. Utenrikspolitisk fikk han også stiftet fred med mongolene under Altan Khan, som i den sammenheng gikk med på å bli en vasallstat.  
Grunnen til at dette kunne finne sted, var at keiseren lyttet til sin meget begavede minister Zhang Juzheng. 
Longqings regjeringstid, som ikke var så veldig forskjellig fra de forutgående mingkeisernes, skulle etterhvert bli sominert av innflytelksesrike evnukker. Det var særlig én evnukk, Meng Cong, som var blitt intrtodusert for keiseren av statsminister Gao Gong, som kom til å dominere det indre foff mot slutten av Longqing-eraen. Meng forøket sin gunst hos keiseren ved å introdusere for ham Nu Er Huahua. Hun var en danserinne av etnisk tyrkisk opphav, og hennes ynde skal ha fjetret keiseren slik at han knapt tenkte på annet. Longqing-keiseren lot da raskt sine keiserlige plikter fare, og gikk over til å tilfredsstille sine personlige lyster. 
Keiseren foretok også i denne fasen av sin regjering selvmotsigende tiltak, som ved at han på nytt engasjerte daoistiske prester som han ved begynnelse av sin regjering hadde forvist fra hoffet. 
Longqing-keiseren døde i 1572 etter et styre på knappe seks år, og ble etterfulgt av sin sønn, som overtok i en alder av bare ti år som Wanli-keiseren. 
Longqing-keiseren ansees som en av de mer liberale av Ming-keiserne. Han klarte imidlertid ikke på de få år som ble ham forunt å få bukt med herskerklassens korrupsjon. Han ble begravet i Zhaolingmausoleet (昭陵).
Maryam moské

Maryam moské er et planlagt gudshus i Kristiansand. Ahmadiyya Muslim Jama'at har kjøpt tomten hvor Agder Taxi har holdt til tidligere og søkt om tillatelse til å bygge en ny moské på Tinnheia. Moskeen er oppkalt etter Jomfru Maria, Maryam moské. Planene har møtt både støtte og motstand fra lokal befolkningen. Saken lå sommeren 2018 hos kommunen.
English Football Hall of Fame

English Football Hall of Fame er et æresgalleri for personer innen engelsk fotball. Det holder til i The National Football Museum i Preston, England. Formålet er å hedre Engelske fotballspillere og fotballspillere fra andre nasjonaliteter som har spilt i England.
Medlemmene i æresgalleriet blir bestemt av et panel bestående av noen av de største navnene innen engelsk fotball, eksempelvis Alex Ferguson, Bobby Charlton og Mark Lawrenson. For å være en kandidat til galleriet må man være over 30 år gammel og ha spilt fotball i England i minimum 5 år. Det eneste unntaket fra denne regelen er Duncan Edwards, som døde 21 år gammel i München-ulykken, men som hadde spilt 5 år for Manchester United.
Det blir utnevnt nye vinnere hvert år og det avholdes en seremoni i oktober som blir beskrevet som engelsk fotballs svar på Oscar-utdelingen.
Mange av medlemmene har permanent utstilling i National Football Museum.
Det ble også utgitt en bok i oktober 2005 av Robson Books, Hall of Fame, Football’s Greatest Heroes: The National Football Museum Hall Of Fame.

2008 spesialutdelinger - European Hall of Fame

I 2008 ble museumet invitert til å holde en utdelingmiddag i Liverpool i forbindelse med byens feiring som europeisk kulturhovedstad. Denne gangen skulle panelet velge de største spillerne og trenerne i engelsk fotball etter kriterier av deres prestasjoner for engelske klubber i europeiske turneringer, og/eller deres suksessfulle perioder med klubber på kontinentet. I tillegg til dette var det en minnehøytidelighet av de to klubbenes store ansvarlighet, sett fra et engelsk perspektiv, for å skape legenden rundt Europacupen.
Kashmir

Kashmir (eller Kasjmir) er et område i den nordlige delen av det indiske subkontinentet. Historisk viser begrepet til dalen like sør for den vestlige delen av Himalaya. Politisk viser begrepet til et mye større område bestående av regionene Jammu, Kashmir og Ladakh, som har vært et sentralt konfliktområde i mange år.
Regionen er delt mellom tre land; Pakistan kontrollerer den nordvestlige delen (de nordlige områdene og Azad Kashmir, India kontrollerer den sentrale og sørlige delen (Jammu og Kashmir), og Folkerepublikken Kina kontrollerer den nordøstlige delen (Aksai Chin). Selv om disse i praksis administreres av de forskjellige landene, har India aldri formelt anerkjent de to andre landenes krav på noen av delene i regionen. Pakistan ser hele området som omstridt territorium og regner ikke Indias krav som gyldig.
Philippa av Hainaut

Bakgrunn

Hun var datter av Vilhelm I av Hainaut og Johanna av Valois som var et barnebarn av Filip III av Frankrike. Philippa tilbrakte sine første år ved hoffet i Hainault, kjent for sin litterære, franskspråklige kultur, og hun utviklet her sine litterære smak og interesse for lærdom.  
Noen kilder hevder at Philippa var av afrikansk herkomst. Det finnes ingen beviser for dette, og det ser ut til at det er basert på en beskrivelse av hennes ansikt i én samtidig kilde samt at en av hennes sønner var kjent som Edward, den svarte prinsen. I og med at hans kallenavn etter alt å dømme skyldte at han bar svart rustning virker dette ikke sannsynlig at hun var av noe annet enn europeisk avstamning.

Ekteskap, dronning

Philippa giftet seg med Edvard III i York Minster den 24. januar 1328, elleve måneder etter at han ble kronet. I motsetning til flere tidligere dronninger valgte hun å ikke ta meg seg sitt eget hoff til England. Dette gjorde henne populær, fordi mange var skeptiske til at utlendinger fikk for mye å si ved hoffet. 
Den franske dikter Jean Froissart hadde blitt med i hennes følge da hun kom til England. Hans nedtegnelser om livet ved det kongelige hoff er blitt viktige historiske kilder. I hans skildring fremstår Philippa som en kvinne av varmt hjerte. 
Hun var med sin mann på reiser til Skottland i 1333 og Flandern i 1338–1340, og ble der kjent og hyllet for å være mild og medfølende. Hun regnes som en bløthjertet kvinne, på en god måte, som grep inn overfor sin mann og overtalte ham til å redde borgerne fra Calais som kongen ville henrette for å statuere et eksempel (se Borgerne i Calais). Mens Edvard var på kontinentet fungerte hun ved flere tilfeller som regent.

Død

Philippa døde på Windsor Castle. Dødsårsaken er angitt som ødem, som dengang ble regnet som en egen sykdom. Man vet derfor ikke hva som var den bakenforliggende årsaken. Hun ble gravlagt i Westminster Abbey. 
The Queen's College ved Universitetet i Oxford ble opprettet av en av hennes kapellaner, Robert de Eglesfield, til ære for Philippa.
Vagusnervestimulering

Vagusnervestimulering er en ny teknikk for behandling av epilepsi og depresjon.
Man opererer inn en pacemaker som kobles til venstre nervus vagus på halsen. Behandlingen er omtrent like effektiv ved epilepsi som et moderne medikament. VNS tilbys bare til pasienter som ikke får tilfredsstillende behandling med medisiner. I det siste har VNS også blitt godkjent i USA som behandling for kroniske depresjoner.
Man har i Norge valgt å bruke den engelskspråklige forkortelsen VNS i stedet for den naturlige norske NVS (Nervus Vagus Stimulator).
Anaglyf

Anaglyf er et opphøyd arbeid, og det motsatte av diglyf. Anaglyfbilder eller -film er en 3D-teknikk hvor motivet er beregnet på å bli sett gjennom en brille med to filtre i hver sin farge. Derved oppfatter hvert øye kun et av de to bildene som er kombinert i motivet.
Det ene bildet, som er tatt mest fra venstre blir kun vist med røde farger, mens det andre tatt lenger til høyre, kun blir vist i blå/grønne (cyan)farger. Når man heretter tar et par spesielle briller på med rødt venstreglass og cyan høyreglass, ser venstre øye kun det venstre bildet og høyre øye kun det høyre bildet. Resultatet er at hjernen genererer et samlet bilde med dybde som vi kjenner fra virkeligheten.
Samme virkning kan oppnås med polaroidbriller, hvor det i stedet for farger brukes filtre med hver sin polariseringsretning eller via elektroniske briller med LCD-teknikk, men disse teknikkene hører ikke inn under betegnelsen anaglyf.
3D-film beregnet på å bli vist på kino med to projektorer, som hver har et polaroidfilter på linsen, må på tv vises i en rød/grønn-anaglyf-kopi og ses gjennom tilsvarende rød/grønne-briller, da man ikke kan styre polariseringsretningen av lyset fra en tv-skjerm.
NM i svømming kortbane 1987

NM i svømming kortbane 1987 ble arrangert i Kristiansand 23.-25. januar 1987.
Mathew Leckie

Landslaget

14. noveber 2012 fikk han sin første landskamp for Australia mot Sør-Korea
Han ble tatt ut til Fotball-VM 2014 i Brasil .
Han ble tatt ut i Australias tropp til FIFA Confederations Cup 2017 i Russland.
Han ble tatt ut i Australias tropp til VM i fotball 2018 i Russland.
Xubuntu

Forskjell fra Ubuntu

Ubuntu bruker GNOME og GNOME-programmer. Xubuntu bruker Xfce vindusbehandleren som er mindre krevende og således bedre egnet for eldre PC-er. Med Xubuntu medfølger det primært GTK+ programmer som er laget for å bruke færre ressurser i forhold til tilsvarende-GNOME programmer. Xubuntu har tilgang til de samme pakkebrønnene som Ubuntu, og kan derfor kjøre de fleste programmene derfra med bare små forskjeller i brukergrensesnittet.

Systemkrav

Xubuntu kan installeres fra én av to CD-er, "desktop" (grafisk installasjon) og "alternate" (tekstbasert installasjon). Den tekstbaserte versjonen krever minst 1,5 GB ledig harddiskplass. desktopversjonen krever 7,5 GB ledig harddiskplass men anbefaler 20 GB ledig harddiskplass.  "Desktop"-versjonen krever 512 MB RAM, mens "alternate" bare krever 64 MB RAM og har flere konfigurasjonsalternativer. Når Xubuntu er installert kan den fungere med 512 MB RAM, men det anbefales å ha minst 1 GB RAM. Prosessoren må også støtte Physical Address Extension (PAE)

Videreutviklinger

Distroer som er basert på Xubuntu:
Element OS
En distro laget for hjemmekino-PCer men avviklet i 2011.
Emmabuntüs
En distro designet til å legge til rette for ompakkinger av datamskiner donert til Emmaüssamfunn.
GalliumOS
En distro laget for Chrome OS-enheter.
OzOS
En nå nedlagt Linux distro basert på en veldig tynna ut versjon av Xubuntu.
Black Lab Linux
En distro laget for å ligne på BeOS.
UberStudent Linux
En distro basert på bare LTS-versjoner laget for utdanning.
UserOS Ultra
En tynna ut Xubuntu-variant laget for Australias PC User magasin.
Voyager
En Frank distro som kommer med Avant Window Navigator.
ChaletOS
En Engelsk distro som er veldig lik Microsoft Windows i utseende.
West Champaran (distrikt)

Demografi

Ved folketellingen i 2011 var det 3 922 780 innbyggere i distriktet, mot 3 043 466 i 2001. Den urbane befolkningen utgjør 10,04 % av befolkningen.
Barn i alderen 0 til 6 år utgjorde 19,21 % i 2011 mot 21,30 % i 2001. Antallet jenter i den alderen per tusen gutter er 950 i 2011 mot 953 i 2001.
Big Mac-indeks

Big Mac-indeksen, på engelsk kalt Big Mac Index, er en uformell måte å måle kjøpekraftsparitet (purchasing power parity) (PPP) mellom to valutaer og gir en pekepinn på i hvilken grad valutamarkedene sørger for at varer koster det samme i forskjellige land. The Economist sier at den – forsøker å gjøre valutavekslingsteori mer fordøyelig.
Selv om indeksen forsøker å måle verdien av et produkt som er identisk i alle land der den serveres (en burger med brød og tilbehør), har den sine mangler: Den tar ikke hensyn til forskjeller i prisen for arbeidskraft og driftskostnader som kreves for å produsere Big Macs i forskjellige økonomier. (I land med høyere lønninger, vil prisen på en Big Mac være høyere.) Den tar heller ikke hensyn til hvordan McDonald's oppfattes sosialt: I noen land ansees kjeden for å være en relativ luksus. Mens fattige amerikanere gjerne spiser hos McDonald's ofte, fordi det er mat de har råd til, kan kjedens produkter være så dyre i andre markeder at de fattige ikke har råd til dem.

Oversikt

Big Mac-indeksen ble introdusert i The Economist i september 1986 av Pam Woodall som en humoristisk illustrasjon og har siden vært publisert årlig. Indeksen er opphavet til det engelske ordet burgernomics.
Heihe

Samferdsel

Kinas riksvei 202 begynner i Heihe i provinsen Heilongjiang, passerer gjennom Harbin og Shenyang, og ender i Dalian ved Gulehavet.

Sport og idrett

Byen var vertskap for de kinesiske allroundmesterskap i hurtigløp på skøyter i sesongen 1963/64. Mestere ble Wang Jinyu for herrene og Wang Shuyuan for damene.
Hydrofil

Hydrofil refererer til egenskapen noen molekyler har til å danne hydrogenbindinger med vann (H₂O). Disse molekylene er vanligvis polare ettersom en elektrisk ladning behøves for å danne hydrogenbindinger. Hydrofile stoffer er som regel løselige i vann, og hydrofile regioner i større molekyl prøver å vende seg ut mot vannmolekylene. Denne egenskapen blir flittig utnyttet i naturen, og er med på å gi proteiner sin form og cellemembranen sin struktur.
Rodney «Gipsy» Smith

Bakgrunn

Rodney Smith vokste opp fullstendig uten skolegang, i en fattig men kjærlig familie som livnærte seg ved å selge kurver, klesklyper og gjenstander tilvirket av tinn. Han tilhørte Romfolket, og mistet tidlig sin mor i kopper. 
Faren Cornelius Smith havnet til stadighet i fengsel for ulike lovbrudd. Men under ett av disse fengselsoppholdene gjorde fengselsprestens forkynnelse inntrykk på ham, og Cornelius og brødrene hans omvendte seg en tid etter på et vekkelsesmøte. Disse «omvendte sigøynerne» («The Converted Gypsies») ble et begrep og et fenomen, og fra 1873 av var de engasjert i en rekke evangelistiske kampanjer.
Rodney Smith selv var 16 år da han omvendte seg i 1876. Han lærte seg på egen hånd å lese og skrive-

Forkynner

Han bynte raskt å holde prekener. Når han møtte folk sang han ofte salmer for dem, og han ble kjent som den syngende sigøynergutten ("the singing gypsy boy"). I 1877, da han var 17 år gammel, sa Rodney Smith ja til å bli evangelist for William Booth, som få år tidligere hadde etablert den menigheten som fra 1878 av skulle bli hetende Frelsesarmeen. 
Han tjente Booth og hans menighet i seks år, men i 1882 mottok Rodney og hans kone i strid med Frelsesarmeens reglement noen gaver som førte til at de ble ekskludert fra menigheten.
Rodney Smith fortsatte imidlertid som metodist-forkynner, og holdt vekkelsesmøter både i Storbritannia og USA. På begge sider av Atlanteren oppsøkte han flittig sigøynerleire på sine vekkelsesturneer, og han brøt ofte og gjerne ut i spontan salmesang for å fremme sitt budskap.
Under første verdenskrig tjente han som predikant for de britiske militære troppene i Frankrike, og var ofte langt fremme ved frontlinjen. Denne krigstjenesten førte til at kong Georg VI utnevnte ham til ridder av Order of the British Empire.
Moderne femkamp under Sentralamerikanske og karibiske leker 2010

Moderne femkamp under Sentralamerikanske og karibiske leker 2010. Moderne femkamp var en av flere sporter i de tjueførste sentralamerikanske og karibiske leker som ble arrangert i Mayagüez på Puerto Rico i perioden 18. juli til 1. august 2010. Det var tredje gangen som moderne femkamp var med i de sentralamerikanske og karibiske leker. Det var en individuell- og en lagkonkurranse for menn.
Berengar av Friuli

Bakgrunn

Berengar var sønn av hertug Eberhard av Friuli av unruochingenes ætt og keiser Ludvig den frommes datter Gisela, datter av Ludvig den fromme og hans andre hustru Judith av Bayern. Han var således i slekt med karolingerne på morssiden. Han var antagelig født ved Cividale, nordøst i dagens Italia.

Markgreve

Han ble etter sin fars død i 874, markgreve av Friuli. Han tiltok i makt og styrke og ble en av de mest innflytelsesrike menn i riket til Karl den tykke. Mens han var markgreve giftet han seg med Bertila av Spoleto, datter av Suppo II, greve av Parma, og sikret seg da en allianse med den mektige Supponidefamilien. Hun kom siden til styre sammen med ham som consors, en tittel som særskilt betegnet hennes uformelle makt og innflytelse, i motsetning til en ren coniunx, «hustru».

Konge

Berengar klarte å styre det slik at han ble valgt til å erstatte Karl i Italia etter at denne ble avsatt i november 887. Han ble kronet i 888 i Pavia. Han måtte likevel hele sitt liv kjempe mot konkurrenter. Under hans lange styre på 36 år var det ikke mindre en sju andre som gjorde krav på den italienske tronen.
Først ble han beseiret ved Trebbia av hertug Guido III av Spoleto, som i 889 ble valgt og i 891 av paven kronet til konge av Italia og romersk keiser. 
Etter dennes død i 894 toget østfrankereb Arnulf atter over Alpene og inntok det øvre Italia. Etter Arnulfs tilbakeferd i 895 brøt Berengar atter med ham og delte med Guidos sønn, keiser Lambert, hertug av Spoleto, mellom seg herredømmet over øvre og midtre ltalia. Etter Lamberts avsettelse i 896 (han døde i 898) og Arnulfs død i 899 forsøkte Berengar å bemekrigge seg hele Langobarderriket. 
Berengars posisjon ble alvorlef truet ved nederlaget mot de angripende ungarerne ved Brebta 899, og derfor ble Ludvig, konge av Nedre Burgund, kalt til Italia og utnevnt til konge i 901.
I 905 kunne Berengar fortrenge Ludvig, etter at han under et av dennes italiafelttog klarte å ta ham til fange og blende ham under fangenskap i Verona.

Keiser

Berengar ble ikke kronet til keiser før i 915, av pave Johannes X.. Berengar var den siste keiser før Otto den store ble kronet i 962 etter en mellomtid (interregnum) på 38 år.
Æthelheard

Etymologi

Navneleddet æthel er dannet av gammelengelske æthel, «edel». Den norrøne formen av leddet var aðal. Navneleddet heard har opprinnelse i germanske *harðu, «hard». Den norrøne formen av navneleddet er harðr.
Adalhard og Athalhart var gammelhøytyske former av navnet. Andre relaterte navn er svenske Adelhard og Adelhart, nedertyske Alert, Allert, Aldert, Edelhard, Edelhardt og Edelhart, og nordiske Ellert.
Jag är inte sjuk (jag är bara svensk)

«Jag är inte sjuk (jag är bara svensk)» er en norsk sang med melodi og tekst av Trond Trøste (Trond Amlie) og Barry Bære (Bjørn Anders Hermundstad). Sangen ble utgitt på Trøste og Bæres andre single (Slager Records HS 148) i 1990 og fantes dessuten på debutalbumet Sammen på livet (Slager Records HLP 77 076).
Sangen ble Trøste og Bæres gjennombrudd og oppnådde en stor popularitet i Norge.
«Jag är inte sjuk (jag är bara svensk)» driver ap med svensker i almenhet og med svenske danseband i særdeleshet. Teksten er på svensk og ut fra en svensk dansebandvokalists perspektiv.
Singlen lå på den norske VG-lista i ti uker i slutten av 1990 og nådde som best en fjerdeplass.
Kremost

Produsenter

Philadelphia, som er eid av Kraft Foods, har laget kremost helt siden 1880. Den norske produsenten TINE produserer også kremost. I dag blir TINE kremost produsert i Øystese i Hardanger, og i Ørsta.
Baltika Grupp

Baltika Grupp er et estisk selskap som produserer klær og tekstil på selvstendig design eller lisens. Det er landets nest største tekstilvareselskap. Selskapet har hovedkvarter i Tallinn.
I 2007–08 hadde selskapet en årsomsetning på 76,3 millioner euro.
Govedemningen

Govedemningen er en demning med et vannkraftverk i elva Kunene, i Angola. Kraftverket ligger om lag 1 000 km nordøst for Ruacanademningen i Namibia.
Panikken i 1907

Panikken i 1907 også kjent som bankpanikken i 1907 (engelsk Panic of 1907 eller 1907 Bankers' Panic) var en finanskrise som inntraff i USA da landets aksjemarkeder falt med nær 50 % fra sitt høyeste nivå året før. Panikken fant sted under en periode med økonomisk tilbakegang og hvor det var flere stormløp mot banker (svært mange av innskyterne krevde å få ut pengene). Panikken i 1907 spredte seg etterhvert fra New York og til resten av landet og mange banker og firma gikk konkurs. Den fremst grunnen for panikken var reduksjon i likviditeten hos mange banker i New York, manglende tillit til banksystemet fra innskyterne og et fravær av en långiver i siste instans.
Krisen begynte etter et forsøk i oktober 1907 på å kontrollere aksjekursen til United Copper Company. Da forsøket feilet ble banker som hadde bidratt i forsøket utsatt for massiv flukt fra innskytere, og den store banken Knickerbocker Trust Company måtte innstille sine betalinger. Knickerbockers kollaps spredte seg videre i USAs finansverden ved at regionale banker tok ut sine tilgodehavender i New Yorks banker.
Den negative utviklingen ble stoppet av den kjente bankmannen J.P. Morgan som forpliktet seg med store summer av egne midler, og overtalte andre rike personer til å bidra, for å bidra til bankenes soliditet. På den tiden hadde ikke USA noen sentralbank som kunne opptre som långiver i siste innstans og bidra med likviditet. I november hadde likviditetskrisen gitt seg, men en ny krise oppsto da spekulanter lånte store summer med sikkerhet i Tennessee Coal, Iron and Railroad Company (TC&I). TC&Is aksjekurs falt, men selskapet ble reddet ved at president Theodore Roosevelt godkjente et statlig oppkjøp. Året etter etablerte og ledet senator Nelson W. Aldrich en komite for å undersøke krisen og foreslå mulige løsninger, noe som ledet til etableringen av USAs sentralbanksystem, Federal Reserve.